ؤسطراليا

ؤسطراليا (بالنݣليزية: Commonwealth of Australia) هي واحد الدولة فلجنوب الشرقي د اسيا ولغرب د لمحيط لمهدن، لعاصمة ديالها هي كانبيرا. ؤسطراليا بلاد فيها بزاف د لجزر منها لجزيرة لكبيرة د ؤسطراليا وطازمانيا وبزاف د لجزر خرا. لمساحة د ؤسطراليا (7. 69 مليون كم²) هي ميساحة كبيرة خلاتها تكون سادس اكبر بلاد فلعالم من ناحية لميساحة. تيسكنو فؤسطراليا تقريبا 25. 6 مليون د الناس، لاغلبية ديالهم (60%) ساكنين فلمدون، وبالضبط فلمدون لكبار د لجنوب الشرقي، بحال سيدني، ميلبورن، بريزبان، پيرت واديلايد. لبلاد مقسومة لستة ديال لويلايات وجوج دلاراضي. سكن بنادم فؤسطراليا من هادي 65. 000 عام، قبل ما يجيو ليها لبحارة لهولانديين فاللول د لقرن 17 (ف 1606) وسماوها هولاندا الجديدة. تفناو لاغلبية دالسكان لقدام ديال ؤسطراليا بسباب الجدري. ف 1788 حتلاتها بريطانيا وولات مستعمرة ديالها. ف 1 يناير 1901، تجمعات لمستعمرات لبريطانية اللي فديك النواحي واسسات اتحاد فيديرالي اللي تسما لكومونويلت د ؤسطراليا، اللي هي بلاد عندها نظام ديموقراطي ليبيرالي، و هو النظام اللي متبّعاه لبلاد تال دابا. ؤسطراليا معروفة بالصيناعة ديال التعدين بحال لحديد والدهب ولماس ولكريصطال ولفاخر، وبلينتاج ديال الصوف وهي لمنتيج اللول فلعالام ديال لبوكسيت، اللي كايتخرّج منّو لالومينيوم. ؤسطراليا معروفة حتّا بلحياة لبرية لغنية ولمتنوعة اللي فيها. لجغرافيا. كاينة لارض ديال ؤسطراليا اللي فيها 7، 617، 930 كيلوميطر مربع فالصفيحة لهيندية لؤسطرالية. هاد لبلاد بانت فوق لارض هادي 3. 8 مليار عام وعندها تاريخ جيولوجي مهدّن ومستاقر. هاد لبلاد داير بيها لمحيط لهندي ولمحيط لمهدن وعندها 34، 218 كيلوميطر ديال السواحل وعندها ميساحة ديال لبحر واصلة ل8 دلمليون كيلوميطر مربع. لارض ديال هاد لبلاد تفرقات على لقارات لخرين، الشي اللي خلّا يكونو فيها حياوانات ماكاينينش فقنت اخور فلعالام بحال لكوالا ولكانݣارو. جاو الناس اللولين لؤسطراليا هادي كتر من خمسين الف عام. هاد لاسطراليين لقدام كايتسمّاو السكان لاصليين دؤسطراليا. ݣاع لمستعمرات لاسطرالية اللي عمّراتها لمملكة لمتحدة ولّات مستاقلّة فلعوام د1850 و تجمعات ففيديرالية وحدة نهار 1 يناير 1901. اول وزير لول فالتاريخ ديال ؤسطراليا كان هو ادموند بارتون ف1901. لبلاد عندها واحد النيضام ديموقراطي برلاماني وملكية دستورية اللي تشارلز التالت هو لماليك ديالها وعندها راس ديال الدولة وحاكيم عام كايختارو لوزير اللول باش يدير لمهام ديال لمليكة فؤسطراليا. لويلايات ولمدون. ؤسطراليا فيها ستة ديال لويلايات، جوج ديال لاراضي كبار وبزّاف ديال لاراضي الصغار. لويلايات هوما نيوساوت ويلز، كوينزلاند، ؤسطراليا دلجانوب، طازمانيا، ڤيكطوريا وؤسطراليا دلغرب. الجوج ديال لاراضي لكبار هوما لارض دالشمال ولارض دلعاصيمة دؤسطراليا (ACT). ف2013 وبحساب لبنك الدولي، ؤسطراليا كان فيها كتر من 23 مليون دلبشري. لاغلبية ديال الناس دؤسطراليا كايعيشو فلمدون اللي على لبحر، بحال سيدني، ميلبورن، بريزبان، پيرت، داروين، هوبارت واديلايد. اكبر مدينة فالداخل هي كانبيرا، واللي هي لعاصيمة ديال لبلاد. اكبر مدينة فؤسطراليا هي سيدني. ؤسطراليا راها دولة كبيرة بزاف، ولاغلبية ديال لارض تاعها ناشف ولوسط ديال لقارة غاليبيتو صحرا. غير لمناطيق حدا السواحيل د الشرق، لغرب ولجانوب هي اللي كاتطيح فيها شتا كافية وفيها موناخ (ماسخونش بزّاف) مزيان باش يكونو لفوارم ولمدون. التاريخ. الشعوب لقديمة. جاو السكان لاصليين دؤسطراليا للبلاد هادي خمسين الف عام اولّا كتر ݣاع. حتال قبل لمجية ديال لمستعميرين للبريطانيين ف1788 عاش الشعوب لاصلية على الصيد والجميع ديال الطعام من لارض. هادوك الناس عاشو فݣاع لموناخات وقدرو يسيّرو لارض ديالهوم بطرق مختالفة. متلا لارض اللي فيها دابا سيدني كانو كايشعلو فيها لعافية مرة فكولّا شوية دالسنين وكايحرقو الربيع والشجار الصغار. هادشي كايعني باللي بزاف ديال الربيع كايرجع ولاكين ماشي بزاف ديال الشجار لكبار. لكانݣاروات عزيز عليهوم يعيشو فالربيع ماشي فلغابات. هادوك لكانݣاروات هوما اللي كانو السكان لاصليين كاياكلوهوم حيتاش بهاد الطريقة كايكونو كتار واخّا هكاك، ماكانوش كايصيدوهوم كاملين حيتاش كانو كايخافو ينقارضو ليهوم. السكان لاصليين دؤسطراليا ماكانوش كايبنيو الديور وماكايبنيوش لحيوط ولسوار وماكايصاوبوش لحديد ولفخّار ولحوايج والسهوم ديال الصيد، وماكانش عندهوم لبݣر ولغنم ولعود باش يبنيو فين بربّيوه. لمباني ولمنشات لقدام واللي بقاو واللي دابا معروفين تاع دوك السكّان هوما مصيدات ديال لحجر فلويدان وكواخ ديال لحجر فڤيكطوريا وطازمانيا. كانو هاد الناس كايستاعملو لبوميرانݣ للصيد والرياضة. كان هادوك السكان كايحساب ليهوم باللي لارض ماشي ديالهوم وغير كايكبرو منها وكانت بحال لواليدة ديالهوم، وباللي كاينتاميو هوما للّرض. طيرا ؤسطراليس. فلقرن 17 تاجرو لهولانديين معا لجزر دباطاڤيا (ليوما اندونيسيا) اللي كاينة فالشمال ديال ؤسطراليا وشي باريخات قاسو الطرف دلبحر الشمالي دؤسطراليا. لحاكيم لهولاندي ڤان ديمين سيفط هابيل طازمان وهو اللي كتاشف طازمانيا وسمّاها ارض ڤان ديمين. تبدّلات السمية ديالها من بعد باش يديرو التكريم لهاداك اللي كتاشفها. لحوكومة دالنݣالزة كانو متاكدين باللي كاينة شي ارض كبيرة فلجانوب مازال ماتكتاشفاتش، داكشي لاش صيفطو جيمز كوك باش يقلّب فلمحيط لمهدّن. لكاپتين كوك شاف السكان لاصليين دؤسطراليا بالطريقة لبسيطة باش كانو عايشين. شافهوم كايصيدو فلبحر ولرض وكايجمعو لبدور والديسير، ولاكين ماكانو لا ديور ولا سوار. فبزاف ديال لقنات فلعالام الناس كاتحط سور وكاتبني وسط منّو دار باش تبيّن لملكية ديالها لهاد لرض، ولاكين هادوك الشعوب لاصلية ماكانوش كايديرو هاكّا. لمبدا ديالهوم كان باللي "لارض ماشي ديالهوم وغير كايكبرو منها وكانت بحال لواليدة ديالهوم، وباللي كاينتاميو هوما للّرض. " لكاپتين كوك جرا لعند النݣالزة ووصل ليهوم التنقنيقة باللي حتى واحد ماعندو شرعية على ديك لرض. من هنا غادي يبداو مشاكيل كبار عند هاد الشعوب. ليستيعمار. فلقرن 18 كانو لقوانين ولحكام عند النݣليز قاسحين، بزاف دالناس كانو مافحالهومش ولحباسات عامرين. الناس اللي تشدّات كانت كاتصافت نيشان للميريكان اللي كانت مازال تابعة ليهوم، ولاكين فالسبعينات ديال لقرن 18 لمستعمرات ديال النݣليز ستاقلّات على التاج لبريطاني. هاد الشي خلّا بريطانيا مايبقاش عندها لحق تسيفط الناس لتمّا. بلمجية ديال التمانينات دلقرن 18 ولّاو لحباسات عامرين حتى ولّاو كايشدّوهوم فپاريخات قدام ومصدّيين. لحوكومة ديك الساعات قررات تصاوب مستعمارة تمّاك وتصيفت اول اسطول فيه 11 سفينة لنيوساوت ويلز واللي كانو فيه بحّارة ومحابسية وشوية ديال لمستعمرين لحرار. تمّا تاسس اول ڤيلاج غايولّي من بعد هو مدينة سيدني. فلعوام اللولين ديال لمستعمارة كولشي كان صعيب. حتى شي حوكومة عند النݣليز مافكرات فانا نوع ديال لمتّهمين غاتصيفت لتما. كان مابين دوك اللي مشاو فلّاح واحد. مكانش لا بنّاي ولا حدّاد ولا اللي يصاوب الدوزان الا خسر. ݣاع لبهايم اللي دّاو هربو. ݣاع النباتات كانو مختالفين وحتّى واحد ماكان عارف واش كانو يصلاحو باش يتكالو. كانت لحوكومة معتاقدة باللي كولشي اللي مشاو للمستعمارة الجديدة غايموتو من الجوع. ولاكين اللي طرا هو بلي دوك الشوية دلخيام ولكوخ ديال لحاكيم ارتر فيليپ كبرو ؤولّاو ڤيلاج صغير فيه زناقي وݣنطرة دايزة على لواد الصغير، طاحونة ديال الدݣيݣ وبلايص فين يوقفو لباطوات. دازو لمستعمرات لطازمانيا وحتال سواحل خرين فين تكتاشف لفاخر، وللداخل فين لقاو لبهايم اللي ضاعت ليهوم ولّات كسيبة كبيرة. ماوصلات 1820 حتى ولّاو كايكبّرو لغنم لغليض وكايصيفطوه بالصوف ديالو للوزينات ديال بريطانيا. كان ليستيعمار كايكبر فنيوساوت ويلز وطازمانيا. لمناخ ديال طازمانيا كان مزيان وكايشبه لديال النݣليز، ولفلّاحة قدرو يكبّرو لغلة بحال كيما دارو جدادهوم فبلاد لاصل. ليكتيشاف. كانت الناس كاتفكّر باللي ؤسطراليا تقدر تهز بزّاف ديال الناس حيتاش كانت ارض كبيرة بلا قياس. فليام اللولين ديال ليستيعمار، بزاف ديال لمستكشفين مشاو كايقلّبو على ارض مزيانة فين يديرو لفّارم. فاش مشاو للغرب ديال سيدني شافو سنسلة ديال الجبال سماوها الجبال الزرقة. هاد السنسلة ماكانتش كاتبان عالية بزّاف ومافيهاش لحدر بزاف، ولاكين الناس مازعموش يفوتوها للهيه. ف1813 جوج رجال ودرّي ديال 17 عام قطعو الجبال ولقاو من موراهوم ارض زوينة صالحة للفلاحة. طريق تّبنات على لبلاصة اللي دازو منّها ولحاكيم ديال ديك لوقت بنا مدينة باتروست اللي بعيدة ب160 كيلوميتر على سيدني. بزاف ديال الناس كان يحساب ليهوم باللي ضروري غايكون شي بحر وسط لݣزيرة لكبيرة، ومشاو يقلّبو عليه. بزاف ديال الناس اللي كايديرو ليستيكشاف ماوجّدوش للرحلات ديالهوم مزيان، اولّا مشاو كايقلّبو فلوقت السخون ديال لعام. لحكم الداتي. التقلاب على الدهب فنيوساوت ويلز وڤيكطوريا من 1851 خلّا بزاف ديال الناس يهجرو لمدون ولڤيلاجات ديالهوم. الساكنة كبرات فلجانوب الشرقي ديال لبلاد ودارت الصيناعة وولّاو لاباس عليهوم. ف1853 الدهب خّلا الناس اللي كانو ضعاف فلحالة لمادّية ديالهوم بوكو فلوس. لمصيفطة ديال لمحابسية ولمتهمين لؤسطراليا سالات مابين الربعينات ولخمسينات ديال لقرن 19، وبزاف ديال التغييرات طراو. الناس ديال ؤسطراليا بغاو يحكمو لبلاد لراسهوم ماشي تملي عليهوم لندن مايديرو. لحوكومات اللولين كانو فيهوم حكّام اللي جايين من لمملكة لمتحدة. من موراها الناس بغات الديموقراطية ولحكم الداتي ولحوكومة تكون منهوم ماشي من برّا. ويليام وينتوورت (واحد من التلاتة اللي قطعو الجبال الزرقة) اسس لجمعية لوطنية لؤسطرالية (اول حيزب سياسي فؤسطراليا). ف1855 تعطا حكم داتي محدود لنيوساوت ويلز وڤيكطوريا وؤسطراليا دلجانوب وطازمانيا. فنفس لعام تعطا لحق للتصويت لݣاع الرجال اللي عندهوم فوق 21 عام فؤسطراليا دلجانوب. لويلايات لخرين تبعو هاد لويلاية اللي تعطات فيه لحق للعيالات باش يصوتو ف1895 وولاو اول عيالات فلعالام يتعطاهوم هاد لحق. لؤسطراليين كانو عندهوم برلامانات ديموقراطيين ولاكين كانو باغين كولشي يتجمع تحت لحوكم ديال برلامان واحد وحوكومة وحدة وبلاد وحدة. لكومونويلط دؤسطراليا. حتال 1901 ؤسطراليا ماكانتش امة ولاكين ستة ديال لمستعمارات حاكماهوم بريطانيا. هاد الناس صوتو باش يتجمعو فدولة وحدة تسمّات لكومونويلط دؤسطراليا. ف1901 هاد الدولة كانت مازال تابعة لامبراطورية دلمملكة لمتحدة وبغات غير لبريطانيين ولاوروپيين باش يجيو ليها. موراها ولّا عندهوم لعسكر و لبحرية و لفلوس ديالهوم بوحدهوم. ف هاد لوقت فؤسطراليا كانت النقابات صحيحة بزاف و قدرات تبدا حيزب سياسي هو حيزب لعمّال لؤسطرالي اللي قدر يدوّز بزاف ديال لقوانين اللي ساعفات و عاونات تحسّن لوضعية ديال لخدّامة. ف1914 بدات لحرب لعالمية للولا فاوروپا. ؤسطراليا مشات معا بريطانيا ضد المانيا و لوطريش-هنݣاريا و لامبراطورية لعتمانية. لعسكر ديال ؤسطراليا مشاو لݣاليپّولي فلامبراطورية لعتمانية. تقتلو تمّا بشجاعة ولاكين غلبوهوم التواركة. لؤسطراليين كايحتافلو بالدكرى ديال هاد لمعراكة فعيد انزاك (بالنݣليزية: ANZAC Day). كتر من 60 الف ؤسطرالي تقتلو فهاد لحرب. دازو لحروب وفالستّينات ولّات ؤسطراليا بلاد كايجيو ليها الناس من الشينوا وڤييطنام وماليزيا وبزاف ديال لبلدان لاخرين فاسيا. ؤسطراليا ولّات فلخمسينات والستينات مابين الدول اللي لاباس عليهوم بسباب التيجارة ديال الصوف ولفاخر. بدات ؤسطراليا التبادل التجاري معا لميريكان ومن موراها معا الجاپون. ف1973 تحلّات دار لاوپيرا دسيدني. مابين التمانينات والتسعينات حيزب لعمّال ولحيزب الليبيرالي دارو بزاف ديال التغييرات للسيستيم ديال ليقتيصاد، الشي اللي خلّاه يطيح مزيان ف1991. ولاكين فاش طرات لازمة ديال 2008، ليقتيصاد ديال ؤسطراليا بقا واݣف على الصح. ليوما ؤسطراليا هي بلاد لاباس عليها ومسالمة وديموقراطية. والاكين عندها مشاكيل مازال مافكّاتهوم. ف2010 وصلات لبيطالة فلبلاد ل4 حتال 5 فلمية، وبزاف ديال لاراضي قدرات ترجع للسكان لاصليين اللي بزاف منهوم عايشين فلفقر. كولا عام كاتختار لحوكومة بزاف دالناس من لعالام كاملو باش يجيو يعيشو فلبلاد. هاد لبلاد كايمشيو اما حيتاش باغين يديرو التجارة اولّا حيتاش باغين يعيشو فالديموقراطية، اولّا يتّلمو معا لفاميلة ديالهوم اولّا لاجيئين هربانين من لحرب اولّا شي كاريتة طبيعية. ؤسطراليا ستاقبلات 6 دلمليون ديال لمهاجرين من سالات لحرب لعالمية التانية، ومابينهوم 660 الف لاجئ.